b'\n_START_ARTICLE_\nManzanilla\n_START_SECTION_\nCaracter\xc3\xadstiques agron\xc3\xb2miques\n_START_PARAGRAPH_\nVarietat de redu\xc3\xaft vigor que s\'adapta f\xc3\xa0cilment a les plantacions intensives. \xc3\x89s considerada susceptible a l\'asf\xc3\xadxia de les arrels (en terres massa humides o argiloses), a la clorosi f\xc3\xa8rrica en els s\xc3\xb2ls calcaris i a tenir danys pel fred hivernal. El temps que tarda a entrar en producci\xc3\xb3 des de la plantaci\xc3\xb3 \xc3\xa9s m\xc3\xa9s aviat que la mitjana de les altres varietats. El pol\xc2\xb7len t\xc3\xa9 una alta capacitat de germinaci\xc3\xb3. A Espanya es conrea sense altres varietats pol\xc2\xb7linitzadores per\xc3\xb2 en altres pa\xc3\xafsos s\xc3\xad que les necessita. La productivitat \xc3\xa9s elevada per\xc3\xb2 alternant, ja que \xc3\xa9s afectada pel fenomen de la contranyada. L\'\xc3\xa8poca de maduraci\xc3\xb3 \xc3\xa9s preco\xc3\xa7 i els fruits, de pes elevat amb m\xc3\xa9s de 6 grams, presenten una alta resist\xc3\xa8ncia al despreniment.\n_START_SECTION_\nUsos\n_START_PARAGRAPH_\nPr\xc3\xa0cticament nom\xc3\xa9s es fa com oliva de taula. A Espanya es cullen les olives en verd per elaborar-les a l\'estil "sevill\xc3\xa0". Als Estats Units la collita es fa quan comencen a canviar de color i es processen a l\'estil "californi\xc3\xa0" (negres). \xc3\x89s la varietat de taula m\xc3\xa9s apreciada internacionalment per la seva productivitat i per la qualitat de les seves olives._NEWLINE_Si se\'n fa oli aquest resulta d\'alta qualitat i estabilitat.'